Απόφαση του Ευρωπαϊκού Κοινοβουλίου

της 10ής Απριλίου 2002

για τη χορήγηση απαλλαγής όσον αφορά την εκτέλεση του προϋπολογισμού της Ευρωπαϊκής Κοινότητας Άνθρακα και Χάλυβα (ΕΚΑΧ) για το οικονομικό έτος 2000

(2002/448/ΕΚΑΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη τις δημοσιονομικές καταστάσεις της ΕΚΑΧ στις 31 Δεκεμβρίου 2000(1), καθώς και την έκθεση του Ελεγκτικού Συνεδρίου επ' αυτών(2),

- έχοντας υπόψη την ετήσια έκθεση του Ελεγκτικού Συνεδρίου σχετικά με την ΕΚΑΧ για το οικονομικό έτος 2000 (όπου περιλαμβάνεται η δήλωση αξιοπιστίας για την ΕΚΑΧ), και τις απαντήσεις της Επιτροπής (C5-0043/2002)(3),

- έχοντας υπόψη τη συνθήκη ΕΚΑΧ, και ιδίως το άρθρο 78ζ,

- έχοντας υπόψη το άρθρο 93 και το παράρτημα V του κανονισμού του,

- έχοντας υπόψη την έκθεση της Επιτροπής Ελέγχου του Προϋπολογισμού (A5-0079/2002),

1. χορηγεί απαλλαγή στην Επιτροπή για τη διαχείριση της ΕΚΑΧ όσον αφορά τα ποσά σχετικά με την εκτέλεση του επιχειρησιακού προϋπολογισμού για το οικονομικό έτος 2000, που επισυνάπτονται·

2. παρουσιάζει τις παρατηρήσεις του στο συνημμένο ψήφισμα·

3. αναθέτει στον Πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος αυτής, στο Συμβούλιο, την Επιτροπή, το Ελεγκτικό Συνέδριο, την Ευρωπαϊκή Τράπεζα Επενδύσεων και τη Συμβουλευτική Επιτροπή ΕΚΑΧ και να μεριμνήσει για τη δημοσίευσή τους στην Επίσημη Εφημερίδα (σειρά L).

Ο Γενικός Γραμματέας

Julian Priestley

Ο Πρόεδρος

Pat Cox

(1) ΕΕ C 185 της 30.6.2001, σ. 2.

(2) ΕΕ C 363 της 19.12.2001, σ. 40.

(3) ΕΕ C 366 της 20.12.2001, σ. 1.

ΠΑΡΑΡΤΗΜΑ

ΙΣΟΛΟΓΙΣΜΟΣ ΤΗΣ ΕΚΑΧ ΣΤΙΣ 31 ΔΕΚΕΜΒΡΙΟΥ 2000

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ΛΟΓΑΡΙΑΣΜΟΣ ΚΕΡΔΩΝ ΚΑΙ ΖΗΜΙΩΝ ΓΙΑ ΤΗ ΧΡΗΣΗ ΠΟΥ ΛΗΓΕΙ ΣΤΙΣ 31 ΔΕΚΕΜΒΡΙΟΥ 2000

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ΕΚΤΕΛΕΣΗ ΤΟΥ ΕΠΙΧΕΙΡΗΣΙΑΚΟΥ ΠΡΟΫΠΟΛΟΓΙΣΜΟΥ ΕΚΑΧ

>ΘΕΣΗ ΠΙΝΑΚΑ>

Ψήφισμα

του Ευρωπαϊκού Κοινοβουλίου που περιέχει τις παρατηρήσεις που αποτελούν αναπόσπαστο μέρος της απόφασης για τη χορήγηση απαλλαγής όσον αφορά την εκτέλεση του προϋπολογισμού της Ευρωπαϊκής Κοινότητας Άνθρακα και Χάλυβα (ΕΚΑΧ) για το οικονομικό έτος 2000

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη το άρθρο 78ζ και το άρθρο 97 της συνθήκης ΕΚΑΧ,

- έχοντας υπόψη το πρωτόκολλο σχετικά με τις δημοσιονομικές συνέπειες από τη λήξη της συνθήκης ΕΚΑΧ και το Ταμείο Έρευνας για τον Άνθρακα και τον Χάλυβα που προσαρτάται στη συνθήκη για την ίδρυση της Ευρωπαϊκής Κοινότητας, το οποίο συμφωνήθηκε στη Νίκαια στις 26 Φεβρουαρίου 2001(1),

- έχοντας υπόψη την οικονομική έκθεση ΕΚΑΧ για το έτος 2000 την οποία δημοσίευσε η Γενική Διεύθυνση Οικονομικών και Χρηματοοικονομικών Υποθέσεων της Επιτροπής (Υπηρεσία Χρηματοοικονομικών Επιχειρήσεων),

- έχοντας υπόψη τις δημοσιονομικές καταστάσεις της ΕΚΑΧ στις 31 Δεκεμβρίου 2000(2) καθώς και την έκθεση του Ελεγκτικού Συνεδρίου επ' αυτών(3),

- έχοντας υπόψη το άρθρο 89 παράγραφος 7 του δημοσιονομικού κανονισμού, της 21ης Δεκεμβρίου 1977, δυνάμει του οποίου έκαστο των οργάνων της Κοινότητας υποχρεούται να εγκρίνει όλα τα δέοντα μέτρα για να δίδει συνέχεια στις παρατηρήσεις που εμπεριέχονται στις αποφάσεις περί απαλλαγής,

- έχοντας υπόψη την ετήσια έκθεση του Ελεγκτικού Συνεδρίου σχετικά με την ΕΚΑΧ για το οικονομικό έτος 2000 (όπου περιλαμβάνεται η δήλωση αξιοπιστίας για την ΕΚΑΧ), και τις απαντήσεις της Επιτροπής (C5-0043/2002)(4),

- έχοντας υπόψη την κοινή δήλωση Ευρωπαϊκού Κοινοβουλίου, Συμβουλίου και Επιτροπής σχετικά με τις διευθετήσεις για την μετά-ΕΚΑΧ εποχή, η οποία εγκρίθηκε στις 21 Νοεμβρίου 2001 στο πλαίσιο του τριμερούς διαλόγου της διαδικασίας του προϋπολογισμού (Συμβούλιο της Ευρωπαϊκής Ενώσεως)(5),

- έχοντας υπόψη τη σύσταση του Συμβουλίου, της 5ης Μαρτίου 2002 (C5-0124/2002),

- έχοντας υπόψη τα ψηφίσματα του Συμβουλίου, της 20ής Ιουλίου 1998(6) και της 21ης Ιουνίου 1999(7),

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, τη Συμβουλευτική Επιτροπή ΕΚΑΧ, την Οικονομική και Κοινωνική Επιτροπή και την Επιτροπή των Περιφερειών με τίτλο "Λήξη της Συνθήκης ΕΚΑΧ: χρηματοοικονομικές δραστηριότητες μετά το 2002" [CΟΜ(2000) 518], η οποία περιέχει προτάσεις για αποφάσεις του Συμβουλίου, τροποποιημένες για να ληφθεί υπόψη το πρωτόκολλο της συνθήκης της Νίκαιας [CΟΜ(2001) 121],

- έχοντας υπόψη την έκθεση παρακολούθησης σχετικά με το ψήφισμα απαλλαγής ΕΚΑΧ για το 1999, την οποία παρουσίασε η Επιτροπή [CΟΜ(2001) 735],

- έχοντας υπόψη την έκθεση της Επιτροπής Ελέγχου του Προϋπολογισμού (A5-0079/2002),

Α. εκτιμώντας ότι, δεδομένης της επικειμένης λήξεως της συνθήκης ΕΚΑΧ, η ΕΚΑΧ έχει παύσει να χορηγεί νέα δάνεια από δανειακά κεφάλαια από το 1997, και ότι δεν προέβη σε δανειοληπτική δραστηριότητα το 2000, μολονότι στις 31 Δεκεμβρίου 2000 εκκρεμούσαν δάνεια ύψους 1851 εκατ. ευρώ από δανειακά κεφάλαια και 130 εκατ. ευρώ από ίδια κεφάλαια,

Β. εκτιμώντας ότι το 2000 η ΕΚΑΧ συνέχισε να χρηματοδοτεί την έρευνα και την αλλαγή της επαγγελματικής ειδίκευσης των εργαζομένων με επιπλέον αναλήψεις υποχρεώσεων από τον επιχειρησιακό της προϋπολογισμό ύψους 81 εκατ. ευρώ για τον πρώτο και 31 εκατ. ευρώ για τον δεύτερο τομέα, και με περαιτέρω ανάληψη υποχρεώσεων ύψους 19 εκατ. ευρώ στο πλαίσιο του προγράμματος Rechar για τη λήψη κοινωνικών μέτρων στον τομέα του άνθρακα,

Γ. εκτιμώντας ότι από την 1η Ιανουαρίου 1998 η Επιτροπή έχει ορίσει ως ποσοστό εισφοράς ΕΚΑΧ επί των προϊόντων άνθρακα και χάλυβα, εισφοράς η οποία έως τότε αποτελούσε μία από τις κύριες προσόδους για τον προϋπολογισμό ΕΚΑΧ, το 0 %,

Δ. εκτιμώντας ότι οι κύριες πηγές χρηματοδοτήσεως της ΕΚΑΧ είναι πλέον το καθαρό υπόλοιπο από τη διαχείριση των διαφόρων αποθεματικών και η ακύρωση των πιστώσεων αναλήψεως υποχρεώσεων που δεν έχουν εκτελεσθεί,

Ε. εκτιμώντας ότι ο ισολογισμός της ΕΚΑΧ, ο οποίος από το 1997 ελαττούται συνεχώς, εμφαίνει μείωση κατά 504 εκατ. ευρώ από το ύψος του 1999, με τις απαιτήσεις έναντι πιστωτικών ιδρυμάτων και κατά πελατών να αποτελούν το 54,1 % του συνόλου του ενεργητικού το 2000,

ΣΤ. εκτιμώντας ότι ο λογαριασμός κερδών και ζημιών σημείωσε πτώση κατά 75,3 εκατ. ευρώ έναντι του προηγουμένου έτους, με τις ζημίες από χρηματοπιστωτικές πράξεις να μειώνονται από 42 σε 24 εκατ. ευρώ ενώ στα έσοδα οι εισπραχθέντες τόκοι μειώθηκαν από 254 σε 249 εκατ. ευρώ και τα έσοδα που σχετίζονται με τον επιχειρησιακό προϋπολογισμό μειώθηκαν από 105 σε 75 εκατ. ευρώ,

Ζ. εκτιμώντας ότι το επίπεδο των αποθεματικών αναμένεται να έχει φθάσει το 100 % των τρεχόντων δανείων που δεν καλύπτονται από κρατικές εγγυήσεις στις 23 Ιουλίου 2002 και ότι το ταμείο εγγυήσεων ανήρχετο σε 565 εκατ. ευρώ στις 31 Δεκεμβρίου 2000, ήτοι 98,8 % αυτών των δανείων·

Η. εκτιμώντας ότι το Ευρωπαϊκό Συμβούλιο, στο ψήφισμά του για την αύξηση της οικονομίας και την απασχόληση, που ενέκρινε στις 16 και 17 Ιουνίου 1997 στο Άμστερνταμ, και το Συμβούλιο στο προαναφερθέν ψήφισμά του για το μέλλον της ΕΚΑΧ, ζητούν τα έσοδα των υφισταμένων αποθεματικών να χρησιμοποιηθούν για ένα ταμείο έρευνας για τις δραστηριότητες που έχουν σχέση με τις βιομηχανίες άνθρακα και χάλυβα,

Θ. εκτιμώντας ότι στην προαναφερθείσα ανακοίνωσή της [CΟΜ(2001) 518] η Επιτροπή υποδείκνυε ότι τα υπό εκκαθάριση περιουσιακά στοιχεία της ΕΚΑΧ θα ανέρχονται σε 1,6 δισεκατ. ευρώ το 2002,

Ι. εκτιμώντας ότι το ποσό που απομένει μετά την αφαίρεση της αποπληρωμής των εν εκκρεμότητι χρεών πρέπει να θεωρηθεί "ίδιοι πόροι" του προϋπολογισμού της ΕΕ, πόροι που πρέπει να αποφέρουν ετησίως τόκο ύψους κατά προσέγγιση 45 εκατ. ευρώ, ο οποίος θα διατίθεται στην έρευνα που σχετίζεται με τον τομέα του άνθρακα και του χάλυβα (εκτός προγράμματος-πλαισίου για την έρευνα),

ΙΑ. εκτιμώντας ότι η λήξη της συνθήκης ΕΚΑΧ στις 23 Ιουλίου 2002 θα προκαλέσει αυτοδικαίως την πλήρη εξαφάνιση του νομικού καθεστώτος και των διαδικασιών ΕΚΑΧ και τη διάλυση της Συμβουλευτικής Επιτροπής που θέσπισε η συνθήκη αυτή,

ΙΒ. εκτιμώντας ότι η ετήσια έκθεση για το οικονομικό έτος 2000 σχετικά με την ΕΚΑΧ εγκρίθηκε από το Ελεγκτικό Συνέδριο στις 10 Οκτωβρίου 2001,

ΙΓ. εκτιμώντας ότι το Ελεγκτικό Συνέδριο καταλήγει στο συμπέρασμα ότι οι δημοσιονομικές καταστάσεις της ΕΚΑΧ στις 31 Δεκεμβρίου 2000 παρέχουν πιστή εικόνα τόσο των περιουσιακών στοιχείων και της οικονομικής καταστάσεως της ΕΚΑΧ στις 31 Δεκεμβρίου 2000 όσο και του αποτελέσματος των πράξεών της για το οικονομικό έτος που έκλεισε κατά την ημερομηνία αυτή,

ΙΔ. εκτιμώντας ότι το Ελεγκτικό Συνέδριο δηλώνει ότι έχει εξασφαλισθεί επαρκώς τόσο η νομιμότητα όσο και η κανονικότητα των πράξεων εν τω συνόλω και για το λόγο αυτό προτείνει θετική δήλωση αξιοπιστίας,

1. χαιρετίζει την πρόοδο που σημειώθηκε στη διαδικασία τερματισμού των δραστηριοτήτων της ΕΚΑΧ, ιδίως την παροχή δανείων και τις επιδοτήσεις επιτοκίου, εκφράζει όμως τη λύπη του για τις καθυστερήσεις που παρατηρούνται στην επίτευξη συμφωνίας σχετικά με τη νομική βάση για το νέο Ταμείο Έρευνας για τον Άνθρακα και τον Χάλυβα το οποίο θα αντικαταστήσει την ΕΚΑΧ στις δραστηριότητες στον συγκεκριμένο τομέα·

2. σημειώνει ότι οι προβλέψεις δαπανών το 2000 για βοήθεια επανένταξης που έγιναν βάσει εκτιμήσεων που προήρχοντο από τα κράτη μέλη υπερέβαιναν τις πραγματικώς διενεργηθείσες δαπάνες κατά 46 % και ότι το πλεόνασμα που προέκυψε, από κοινού με την ακύρωση αναλήψεων υποχρεώσεων, έχει συμβάλει σε περαιτέρω βελτίωση του συντελεστή φερεγγυότητας·

3. δέχεται τη συλλογιστική της Επιτροπής περί αδυναμίας αποτιμήσεως του πραγματικού αντίκτυπου της συνθήκης ΕΚΑΧ στην αύξηση της οικονομίας, την απασχόληση και το επίπεδο διαβιώσεως χωριστά από τους πολλούς άλλους παράγοντες που παρεμβαίνουν, παροτρύνει όμως την Επιτροπή να δημοσιεύσει ένα τεύχος το οποίο να συνοψίζει το έργο που επιτέλεσε η ΕΚΑΧ από της ενάρξεως λειτουργίας της·

4. παροτρύνει επίσης την Επιτροπή να δημοσιεύσει το ταχύτερο δυνατόν μία συνολική αποτίμηση της έρευνας που χρηματοδοτείται από την ΕΚΑΧ, συγκεκριμένα δε μία αποτίμηση του ερευνητικού προγράμματος άνθρακα και των κριτηρίων που προτείνονται προς επιλογή νέων ερευνητικών έργων στον τομέα του άνθρακα, όπως έχει ήδη γίνει για τον τομέα του χάλυβα· θεωρεί αυτές τις αποτιμήσεις ουσιαστική βάση για το έργο του προτεινόμενου νέου Ταμείου Έρευνας για τον Άνθρακα και τον Χάλυβα·

5. σημειώνει επίσης ότι 100 % των τρεχόντων δανείων μετά τις 23 Ιουλίου 2002, τα οποία δεν έχουν την εγγύηση της κυβερνήσεως κράτους μέλους, θα καλύπτονται από τα αποθέματα ΕΚΑΧ, και αναγνωρίζει τη στρατηγική συνετής χρηματοοικονομικής διαχειρίσεως της ΕΚΑΧ έως τη λήξη της συνθήκης, την οποία έχει υιοθετήσει η Επιτροπή·

6. σημειώνει την πρόοδο στη μείωση του κόστους διοικητικής λειτουργίας η οποία παρουσιάζεται στο έγγραφο "Λήξη της συνθήκης ΕΚΑΧ: Αντίκτυπος στο κόστος διοικητικής λειτουργίας της Επιτροπής" (που παρέσχε στην Επιτροπή Ελέγχου του Προϋπολογισμού η επίτροπος Schreyer στις 8 Μαρτίου 2001)· ζητεί από την Επιτροπή να γνωστοποιήσει στο Ευρωπαϊκό Κοινοβούλιο την έκβαση της ετήσια στρατηγικής για την άσκηση πολιτικής το 2003 όσον αφορά την αναδιάταξη των υπαλλήλων που διαχειρίζονται τις δραστηριότητες της ΕΚΑΧ·

7. χαιρετίζει την πρόοδο η οποία σημειώνεται στη μεταβίβαση της εμπειρίας που αποκτήθηκε στο πλαίσιο της ΕΚΑΧ στην Οικονομική και Κοινωνική Επιτροπή (ΟΚΕ) και υποστηρίζει τις προσπάθειες που καταβάλλει η Επιτροπή για την προώθηση νέας δομής εργασίας εντός της ΟΚΕ προς αντιμετώπιση θεμάτων που αφορούν τον βιομηχανικό μετασχηματισμό με την ενσωμάτωση βελτίστων πρακτικών όπως διαμορφώθηκαν στο πλαίσιο των τομέων του άνθρακα και του χάλυβα·

8. παροτρύνει την Επιτροπή να αρχίσει διαπραγματεύσεις με τα υποψήφια προς ένταξη κράτη σχετικά με τους όρους συμμετοχής τους στο νέο ταμείο έρευνας ευθύς ως τούτο ιδρυθεί, και ζητεί από την Επιτροπή να γνωστοποιήσει στο Ευρωπαϊκό Κοινοβούλιο την πρόοδο αυτών των διαπραγματεύσεων·

9. ζητεί από την Επιτροπή να εξηγήσει τις καθυστερήσεις που παρατηρούνται στη βελτίωση των λογαριασμών που σχετίζονται με τα δάνεια προς υπαλλήλους, παραπέμποντας συγκεκριμένα στην παρουσίαση των εκθέσεων που αγνοούνται και για τις οποίες είχε υπάρξει υπόσχεση για τα τέλη του 2001 στις απαντήσεις που παρέσχε σχετικά με το σημείο 22 της ετησίας εκθέσεως του Ελεγκτικού Συνεδρίου σχετικά με τις δημοσιονομικές καταστάσεις της ΕΚΑΧ για το οικονομικό έτος 2000·

10. χαιρετίζει το ότι το Ελεγκτικό Συνέδριο αποτιμά θετική τη διαχείριση του προϋπολογισμού ΕΚΑΧ για το οικονομικό έτος 2000 από την Επιτροπή και τη θέσπιση συστήματος μετρήσεως επιδόσεων από την Επιτροπή, συστήματος το οποίο έχει μετρήσει μέση τιμή αποδόσεως των ρευστοποιήσιμων στοιχείων ενεργητικού 4,72 % για το φορολογικό έτος 2000· φρονεί όμως ότι το ως άνω ποσοστό αποδόσεως πρέπει να συνοδεύεται τα επόμενα οικονομικά έτη από ποσοστό αποδόσεως αναφοράς για να μπορούν οι ελεγκτές να προβαίνουν σε αποτίμηση η οποία να έχει νόημα·

11. καλεί ως εκ τούτου την Επιτροπή να υποβάλει στο Ευρωπαϊκό Κοινοβούλιο και το Συμβούλιο πρόταση περί κατευθυντηρίων γραμμών για τις επενδύσεις και ποσοστό αποδόσεως στόχο των χρηματοοικονομικών στοιχείων ενεργητικού τα οποία διαχειρίζεται, συγκεκριμένα δε εκείνων των στοιχείων ενεργητικού τα οποία διαχειρίζεται επί του παρόντος για την ΕΚΑΧ, αλλά τα οποία θα αποτελούν την πηγή εσόδων του προτεινόμενου Ταμείου Έρευνας για τον Άνθρακα και τον Χάλυβα· προτείνει αυτό το ποσοστό-στόχος αποδόσεως να συνδέεται σταθερά με αντικειμενικό υπολογισμό μέσων τιμών αποδόσεως των κρατικών ομολόγων στην ΕΕ·

12. καλεί περαιτέρω την Επιτροπή να εξηγήσει τα μέτρα που θα εγκρίνει για να εξασφαλίσει ότι όλα τα έσοδα που προκύπτουν από αυτή τη χρηματοοικονομική διαχείριση θα περιορίζονται αυστηρώς στη λειτουργία του ταμείου έρευνας και δεν θα διοχετεύονται εν μέρει στο γενικό προϋπολογισμό·

13. παροτρύνει την Επιτροπή για μία εισέτι φορά να εξασφαλίσει τη μεγίστη διαφάνεια, παρέχοντας στοιχεία που επηρεάζουν την αξία του ενεργητικού της ΕΚΑΧ·

14. τονίζει ότι το Ευρωπαϊκό Κοινοβούλιο θα συνεχίσει να παρακολουθεί την αποτελεσματική χρήση των χρημάτων των φορολογουμένων, ιδίως με σκοπό την έρευνα στους τομείς του άνθρακα και του χάλυβα, ακόμη και όταν η ΕΚΑΧ θα έχει παύσει να υπάρχει.

(1) ΕΕ C 80 της 10.3.2001, σ. 67.

(2) ΕΕ C 185 της 30.6.2001, σ. 2.

(3) ΕΕ C 363 της 19.12.2001, σ. 40.

(4) ΕΕ C 366 της 20.12.2001, σ. 1.

(5) SN 4609/01 Αναθ. 1.

(6) ΕΕ C 247 της 7.8.1998, σ. 5.

(7) ΕΕ C 190 της 7.7.1999, σ. 1.